S. Janiš, poslanec: (2006-10-17):
A na margo celého tohto princípu aj k pani kolegyni Tóthovej. Samozrejme, ústava hovorí o tom, že samospráve to možno nariadiť len zákonom. Ale napriek tomu, že sme ústavní činitelia, že sme poslanci Národnej rady, napriek tomu, že my sme tí, ktorí tu prijímame zákony, hádam nechceme prijať zákon a nariadiť obci naším zákonom, že rovnaké školské zariadenia budú ináč financované, ako budú neštátne a ako budú obecné? Veď predsa zákonom ide to nariadiť, ale, preboha, nechcite, aby sme sa na tomto podieľali. Štát nemôže nariadiť obci, aby v originálnej kompetencii financovala jedno školské zariadenie podľa pravidiel, ktoré dá štát, a druhé podľa pravidiel, ktoré dá samospráva. To nemožno, štát nemôže nariadiť obci, koľko korún zo svojich originálnych peňazí dá na tú-ktorú školu, ktorú má v zriaďovateľskej pôsobnosti, to nemôže. Obecný rozpočet a originálne peniaze samosprávy sú výhradne v kompetencii obecných a mestských zastupiteľstiev. My predsa nemôžeme nariadiť zákonom, že dáš, poviem, normatív, koľko sa to tu navrhuje, 38 000 na materské školy neštátne a 25 000 na tie, ktoré sú v zriaďovateľskej pôsobnosti obcí. Veď my chceme takýto zákon prijať? Rozpočet samosprávy, ktorý sa netýka preneseného výkonu štátnej správy, je v originálnej kompetencii mestských a obecných zastupiteľstiev. Do tohto my predsa nemôžeme zasahovať. Ak chcete zmeniť financovanie obcí, tak je tu fiškálna decentralizácia. A tam si to upravte. Ale nemôžeme obci nariaďovať, aby financovala jednu školu tak a druhú školu tak. To je neprípustné, financuje ju štát, pán minister. Momentálne štát si financuje  neštátne školské zariadenia podľa pravidiel, ktoré si dal štát. Ale vy nemôžete  preniesť obci, aby svoje zariadenia financovala podľa rozpočtu obecného a aby aj z toho istého rozpočtu iné zariadenia financovala ináč. To nejde. To je nieže protiústavné, to je tak nelogické, že to tu snáď ani nemôže zaznieť. A z tohto dôvodu sa stotožňujem so spravodajcom, že vráťme to späť a pobavme sa o financovaní neštátnych školských zariadení v širšom, mimo parlamentu, na rôznych zoskupeniach aj so samosprávou, ako zachovať aj rôznorodosť, ako dať rodičom aj možnosť si vyberať školské zariadenia, ako dať možnosť rodičom aj si doplatiť, keď chceš, ale bavme sa o tom, ale nenariaďujme obci a nezasahujme do originálnych kompetencií. To pokazíme školstvo, znivelizujeme ho a urobíme z neho monopolné socialistické školstvo. Ale toto predsa nechceme. Dosť dlho trvalo, kým sme dali rodičom na výber, aby sme  podporovali aj iné. Nech je konkurencia aj medzi školskými zariadeniami. Nie, tie obecné nemusia byť najlepšie ani súkromné nemusia byť najlepšie, ani cirkevné nemusia byť  najlepšie, ale dali sme možnosť si vybrať. A toto nie je podnikanie, toto je neziskový sektor, toto nie je o podnikaní. (Reakcia z pléna.) Ale tuto nehovoríme, či sa podniká na štátnom alebo neštátnom. Vážený pán predseda, z uvedených  dôvodov si dovolím podporiť návrh spravodajcu, aby sme to vrátili späť, aby sme sa ozaj o tom pobavili, aby sme tu nerobili napriek tomu, že máme tú moc, že 76 poslancov tejto Národnej rady môže schváliť čokoľvek, to, aby sme neschvaľovali to, čo nás nectí.